Iwakken ad d-tili tsiwelt yessefk ad yili qbel wungal, yiwet n tewsit tagejdant seg tewsatin-nniḍen iɣef yerra umeskar neɣ umaru lwelha-s, d tawsit yessawḍen ad teṭṭef amkan wessiɛen deg taɣult d wannar n usnulfu aseklan, imi, aṭas n tulmisin d twuriwin i t-yerzan, yufrar-d ɣef tewsatin-nniḍen abeɛda deg wayen yerzan tasiwelt. Taneggarut-a d tumant (Phnomne) tamaynut yesɛan azal d ameqqran deg uḍris aseklan, acku tasiwelt d tarrayt n umsawal, deg-s i yettaf iman-is akken ad dyessenfali, ad d-yessefruri tiktiwin-ines ɣef yineḍruyen d tigawin n teḥkayt, anect-a akk nettaf-it-id yal tikelt deg wungal. Tasiwelt d aferdis agejdan seg yiferdisen n tsensiwelt. Ur yeshil ara akken ad neg tilas gar tsiwelt d teḥkayt neɣ gar tsiwelt d uglam n yineḍruyen. Tasiwelt d yiferdisen-ines myekcamen gar-asen. Deg yixef-a, ad d-nmeslay ɣef teẓri n tsiwelt d wayen i tt-yezdin, akken ad neɛreḍ ad d-nefk tibadutin yeggten fell-as, ɣas akken mgaradent gar-asent, yal yiwen amek i tt-id-yesbadu d wamek i as-yefka anamek, syin akin, ad nezger ɣer wayen yeɛnan iferdisen-is.